ཉིན་ཤས་ནས་ཨ་ཁུ་ཁོང་ཕྱིར་ཕ་ཡུལ་དུ་ལོགཕེབས་ཁར་ཁོ་བོ་ལ་སློབ་སྦྱོང་ལ་ནན་ཏན་བྱ་དགོས་ཞེས་བསླབ་བྱ་དང་ཨ་ལགས་ཚང་ལ་བཅོལ་གདམས་ནན་མོ་ཞུས་སོང་།ཁོ་བོ་རང་ཉིད་ཨ་ལགས་ཚང་གི་བླ་བྲང་དུ་བཞག་ནས་ཉིན་རེ་བཞིན་ཨ་ལགས་ཚང་གིས་ཐོག་མར་ཡིག་གཟུགས་འབྲི་སྟངས་སོགས་ནས་བསླབ་འགོ་བཙུགས་ཏེ་ཟླ་བ་དྲུག་ཙམ་ལ་ཡི་གེ་འབྲི་སྟངས་ཁོ་ན་བསླབ་གནང་།དེ་ནས་ནག་རྩིས་སྔོན་འགྲོ་དང་བརྡ་སྦྱོར་བློ་གསལ་མགུལ་རྒྱན་བཅས་ཀྱི་ཞལ་ཁྲིད་གནང་།ཞར་དུ་ཨ་ཁུ་འབྲུག་གྲགས་ཀྱི་མདུན་དུ་ཟུར་ཁྲིད་ལ་མངགས་བཅོལ་གནང་སོང་།སྐབས་མཚམས་ཤིག་ནས་ཨ་ལགས་ཚང་རང་གིས་ཚུལ་ཆེན་མཁས་པ་མའི་ལམ་རིམ་དང་སྔོན་འགྲོ་བཀའ་ལུང་རྒྱ་མཚོ།སྡེ་སྣོད་རིན་པོ་ཆེའི་མཛོད་སོགས་ཀྱི་ཁྲིད་རྒྱུན་རིམ་བཞིན་གནང་།དེ་དུས་དཔེ་ཁྲིད་ཞུ་མཁན་ཉག་རོང་དང་སྡེ་དགེ།རྔ་བ།ནག་ཆུ།ཆབ་མདོ།ཁྲི་ཀ་སོགས་ཕྱོགས་གང་སར་ནས་ཕེབས་པའི་སློབ་ཚོགས་ཤིན་ཏུ་མང་པོ་ཡོད།